User:Soraqa Haris

کشمیر میں مَظالم پر چو طرفہ خاموشی

۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔

کشمیر کی سرزمین کو دنیا کی جنت بھی کہا جاتا ہے ، پہلے لوگ یہاں کی خوشگوار فضا میں وقت گزارنے کے لئے آتے تھے ، یہاں پر ہمیشہ سے مسلمانوں کی اکثریت آباد رہی ہے ، تقسیمِ ہند کے وقت کشمیریوں کے ساتھ خون کی سیاست کی گئی اور اس معاملے کو متنازع بنا دیا گیا ، اس طرح سے یہ علاقہ ہندوستان و پاکستان کے درمیان تنازع کا ذریعہ بن گیا ، جب معاملہ شدت اختیار کر گیا تو اس وقت کے وزیر اعظم پنڈت جواہر لال نہرو کشمیر کے تنازع کو اقوام متحدہ میں لے کر چلے گئے اور اس سے کشمیر کے معاملے میں مداخلت اور حل کرانے کی سفارش کی ، ہندوستان نے یہ وعدہ بھی کیا کہ تین مہینے کے اندر کشمیر سے ہماری افواج نکل جائیں گی ، اقوامِ متحدہ کی قرارداد میں یہ موجود ہے کہ کشمیر متنازع علاقہ ہے اور اس کا حل کشمیری عوام کی امنگوں کے مطابق حل کیا جانا چاہئے ، مگر اس قرارداد پر عمل آوری کے لئے کشمیری قربانیاں دے رہے ہیں ، زیرِ نظر تصویر مردہ عابد لون (MBA) کی تصویر ہے ، عابد لون کی ایک ڈیڑھ سالہ بچی بھی ہے ، عابد لون کو اس کے گھر کے سامنے گولیوں سے بھون دیا گیا ، اس طرح سے کشمیر میں ایک اور بیوہ عورت اور یتیم بچی کا اضافہ ہو گیا ہے

تقسیمِ ہندوستان و پاکستان کے درمیان کشمیری تنازع کے 70 سال گزر چکے ہیں ، کئی بڑے بڑے سیاست دان آۓ ، وعدے کئے مگر کشمیر کے مسئلے کو حل کرانے کی مخلصانہ کوشش نہ کر سکے ، دو سال قبل وزیر اعظم نریندر مودی نے لال قلعہ کی بلند عمارت سے کہا تھا کہ مسئلہ کشمیر کو گولیوں سے نہیں بلکہ پیار سے حل کریں گے مگر پچھلی ستر سالہ سابقہ حکومتوں کی طرح اس حکومت کے پاس بھی کشمیری تنازع کی کوئی مثبت پالیسی نہیں ہے ، بلکہ موجودہ حکومت میں بے شمار کشمیریوں کو موت کے گھاٹ اتار دیا گیا جن میں سے بچے بھی شامل ہیں جو بہرحال دہشت گرد نہیں ہو سکتے ، کشمیر کے ضلع پلوامہ میں حالیہ دنوں میں بربریّت کی چو طرفہ مذمت ہوئی ہے ، کشمیر کی نئی نسل آزادی کی منتظر ہے اور کشمیری نوجوانوں کے ساتھ ساتھ اب کشمیری مائیں ، بہنیں اور بیٹیاں بھی سڑکوں پر شانہ بشانہ کھڑی ہیں جن کے عزم کو شکست دینا کسی موذی کے بس کی بات نہیں

کشمیر کے ضلع پلوامہ میں ہندوستان کی فوج نے جس طرح سے 10 کشمیری نوجوان کو ہلاک اور کئی کو زخمی کیا ہے یہ ان کے ساتھ انصاف نہیں ہے ، ہندوستانی حکومت کو سمجھنا ہوگا کہ طاقت کسی بھی مسئلے کا حل نہیں ہے ، طاقت کا بیجا استعمال ہی ہے جس کی وجہ سے کشمیری عوام ہندوستان سے بد ظن ہوتی چلی گئی ہے ، کسی کو مار کر اس کے دل میں خوف پیدا نہیں کیا جا سکتا ہے ، اس بات کو بھی سمجھنا ہوگا کہ جو معصوم بچے آج کشمیر میں پتھر اٹھاۓ ہوۓ ہیں وہ اپنی زندگی کے مزید ستر اَسّی سالوں تک حکومت کے خلاف لڑیں گے ، کشمیریوں پر مظالم کی تاریخ اتنی بھیانک ہو گئی ہے کہ اب کشمیریوں کا ہندوستانی حکومت کا اعتماد حاصل کرنا ناممکن ہو گیا ہے ، کشمیریوں کی کشمیریت اب ایک جذبہ اور تحریک بن گئی ہے ، یہی وجہ ہے کہ کانگریس کے بڑے لیڈروں نے بھی بیان دیا ہے کہ کشمیر ہندوستان کے ہاتھوں سے نکل چکا ہے

قارئینِ کرام ! آۓ دن ہمارے سامنے کشمیری ماؤں ، بہنوں اور عورتوں کی تصویریں سامنے آتی ہیں جو اپنے گھر کے مردہ جسموں پر آہ و بکا کرتی ہیں ، چھوٹی بچیوں کو پیلیٹ گن اور گولیوں کا نشانہ بنایا جاتا ہے ، کشمیری عورتیں اقوام متحدہ ، حقوق انسانی کی تنظیموں اور عالمِ اسلام کو متوجہ کرتی ہیں مگر سب ظلم پر خاموشی کا مظاہرہ کرتے ہیں ، ہندوستانی قائدین بھی جمہوریت ، قومیت کے آگے سوچنے کی ہمت نہیں کر پاتے بلکہ انھیں تو کشمیر کے مسئلے میں اپنے ساۓ سے بھی ڈر لگتا ہے ، کشمیری آج تک آنسوؤں کے سہارے زندگی بسر کر رہے ہیں ، یاد رکھنا جس جمہوریت اور قومیت کی تھوک اور گندگی کو یہ قائدین چاٹ رہے ہیں یہی جمہوریت اور قومیت سو سال بعد بھی ان کے احوال کو بد سے بدتر بنا دے گی ، پچھلے ستر سالہ مدت میں جمہوریت اور قومیت کی اندھ بھکتی نے مسلمانوں کو دلتوں سے بھی بدتر بنا دیا ہے ، تاریخ بتاتی ہے کہ آپ اپنے مسئلے کو حل نہیں کریں گے تو دنیا آپ ہی کی زندگی کو مسئلہ بنا دے گی ، اس لئے یہ صحیح وقت ہے کہ ہندوستانی قائدین کشمیری پالیسی سے متعلق جامع ، مثبت ، پرامن تجویز پیش کریں اور ظلم کے خاتمے کی کوشش کریں ورنہ آپ بھی کشمیریوں کے خلاف مظالم میں شریکِ جرم ہوں گے.

محمد وسیم ، ریسرچ اسکالر ، اردو

جامعہ ملیہ اسلامیہ ، نئی دہلی